4.500 visitants recorreran la Ruta de la Taronja de Carcaixent
07 de abril de 2017

Carcaixent

Al voltant de 4.500 visitants recorreran esta temporada la Ruta de la Taronja de Carcaixent, l’itinerari turístic que apropa la vinculació històrica i actual de Carcaixent al comerç de la taronja. El 80% dels visitants és d’origen francés, majoritàriament alumnes de secundària, tot i que també hi ha una presència important d’estudiants alemanys i anglesos, a més de visitants d’altres comunitats autònomes. L’experiència positiva d’anys anteriors fa que cada vegada siguen més els centres i altres entitats que s'animen a incloure Carcaixent en les seues rutes turístiques.

L’objectiu de la Ruta de la Taronja és apropar la història d’este cítric i tot allò que ha fet que Carcaixent siga coneguda com el “Bressol de la Taronja”. Així, en el recorregut s’inclou una visita al Magatzem de Ribera i a un magatzem de taronja en actiu per a conéixer i comparar com era l'arquitectura dels magatzems de taronja i el tractament del producte a finals del segle XVIII i en l’actualitat. Una de les parts de la ruta que més interés desperta és la visita a algun dels Horts Monumentals de Carcaixent, activitat que possibilita donar a conéixer l’esplendor del conreu de la taronja a Carcaixent i les implicacions socials i històriques que hi va tindre.

El gros de les visites programades es produeix entre els mesos de març i juny, tot i que s’ha detectat que l’interés per les rutes ha sigut una constant creixent  durant tot l’any, especialment després de la Fira Modernista de juny de 2016. Paula Lozano, regidora de Turisme, ha valorat esta tendència de manera molt positiva i l’atribueix al resultat de la tasca de difusió i promoció del patrimoni de Carcaixent que està realitzant-se no solament des de l’Àrea de Turisme, sinó també des de tots els col·lectius i associacions implicades en el projecte de la Fira, “creiem que estem en el bon camí, per això estem treballant activament en la propera edició de la Fira per a continuar posant Carcaixent com un referent en el mapa turístic”.

A banda de la Ruta de la Taronja, des de l’Àrea de Turisme s’organitzen també “La Ruta de la Morera al Taronger” i “La Ruta del Camí de Llevant”. La primera explica com era el cultiu de la morera tradicional, l'elaboració de la seda, i com van proporcionar beneficis a Carcaixent des de finals del segle XVI fins al XIX, en què va ser substituïda pel cultiu de la taronja. Pel que fa a la Ruta del Camí de Llevant, segueix el tram que els pelegrins recorrien per Carcaixent en el seu trajecte a Santiago a través de camps de tarongers i passant per edificis emblemàtics com l'Ermita de Sant Roc, el Magatzem de Ribera o la infraestructura de la Reial Séquia. En estes rutes també s’ha observat un creixement significatiu de visitants, s'han comptabilitzat per a esta temporada prop de 1.000 visitants.